মানববন্ধন হয়েছিল, মুক্তিযোদ্ধা শেখ মোহাম্মদ আলী আনাম ও ড. আনোয়ার হোসেন তাতে যোগ দিয়েছিলেন, এসবও সাধারণ ঘটনা। কিন্তু এইসব সাধারণ ঘটনা ও সাধারণ দিনটি অনন্য হয়ে ওঠে আর এক ঘটনার সূত্রে। এর কিছুদিন আগে ড. আনোয়ার হোসেনের অফিসে ক্যুরিয়ার সার্ভিসের মাধ্যমে একটি চিঠি এসে পৌঁছে। চিঠিটি ছিল চট্টগ্রাম কাস্টমস হাউসের দুর্নীতি আর অনিয়ম নিয়ে। চিঠিটি পাঠিয়েছেন বেনামী একজন। তাতে ওই দুর্নীতি আর অনিয়মের প্রতিকার চেয়ে আবেদন করা হয়েছে বাংলাদেশের সামরিক বাহিনীর প্রধান বরাবর। একইসঙ্গে এর অনুলিপি পাঠানো হয়েছে প্রধান উপদেষ্টার কার্যালয়ে, দুর্নীতি দমন কমিশনের চেয়ারম্যানের কাছে এবং ডিজিএফআই-য়ের দপ্তরে। বাংলাদেশের একটি জাতীয় দৈনিক প্রথম আলোতেও অনুলিপি পাঠানোর উল্লেখ রয়েছে আবেদনটিতে। সেনাপরিচালিত তত্ত্বাবধায়ক সরকারের দুর্নীতিবিরোধী কথাবার্তা ও তৎপরতা হয়তো এই ব্যক্তির মনে আলোড়ন তুলেছিল। তাই তিনি চোখের সামনে একটি বড় ধরনের দুর্নীতি দেখতে পেয়ে আর চুপ থাকতে পারেননি। তবে পুরোপুরি ভরসাও পাননি, তাই কেবল সরকারকে জানিয়েও নিশ্চিন্ত হতে পারেননি, একইসঙ্গে তা অবগত করেছেন প্রথম আলো পত্রিকাকে। কিন্তু তারপরও বোধকরি তার সংশয় কাটেনি, আস্থার সংকট রয়েই গেছে, তাই একটি অনুলিপি পাঠিয়েছিলেন ড. আনোয়ার হোসেনকে।